د کرونا د اصلي منبعې معلومولو په اړه د نړیوالو پلټنو غوښتنه 
پداسې حال کې چې د کروناویروس د وبا د رامنځ ته کیدو د منشا په هکله د خپلواکو نړیوالو پلټنو د غوښتنې غږ په قوي کیدو دی، چین د دوشنبې په ورځ مې ۱۸ وویل چې دغه ډول اقدام مخکې له وخته دی.
ټاکل شوې چې د اروپایي ټولنې له لورې یو وړاندې شوی پریکړه لیک په روانه اونۍ کې د روغتیا د نړیوال سازمان په غونډه کې پراخ ملاتړ ترلاسه کړي. دغه پریکړه لیک د دوو شیانو ثبوت غواړي، دا چې څنګه د کروناویروس وبا رامنځ ته شوه اوپه وړاندې یې غبرګون څنګه و؟ استرالیا ددغه ډول پلټنو سخته ملاتړې ده. ددې هیواد د بهرنیو چارو وزیره ماریس پین وایي دوی د «ناپیلو، ځپلواکو او پراخو» پلټنو غوښتونکي دي او زیاتوي چې د روغتیا د نړیوال سازمان په غونډه کې پدې هکله د پراخ ملاتړ اټکل کوي. د کروناویروس لومړی ځل د چین د هوبي ولایت په ووهان ښار کې د تیر کال په دسمبر کې رامنځ ته شو او په بیړه په نړۍ کې خپور شو. پدغه ویروس اوسمهال لږ تر لږه ۴. ۷ میلیونه کسان اخته شوي او تر اوسه یې ۳۱۵ زره کسان وژلي دي. د نړۍ حکومتونو خپل هیوادونه قرنطین کړي او د هغې په وړاندې یې سخت حفاظتي اقدامات نیولي دي. د ویروس د خپرید په نتیجه کې د نړۍ د هیوادونو اقتصاد ته سخت تاوان رسیدلی دی. اوس نړۍ ورو ورو غواړي د قرنطین محدودیتونه راکم کړي او بیرته اقتصادي فعالیتونه او کارونه پیل کاندي. خو پداسې حال کې چې په نړۍ او په ځانګړې توګه په اروپایي هیوادونو کې د کروناویروس مړینې په راټیتيدو دي، د هیوادونو مشران لګول شوي محدودیتونه لرې کوي. بلجیم د دوشنبې په ورځ بازار او موزیمونه پرانستل او زده کوونکو بیرته ښونځیو ته مخه کړه. خو پداسې حال کې چې د نړیوال سفر کولو محدودیتونه لا په زیاتو سیمو کې پر ځای دي د یونان د آتن د اکرو پولیس او د واتیکان د سنت پترز باسیلیکا په ګډون ځینې ځانګړې توریستي ساحې پرانستل شوي دي. ایټالیا د ۱۰ اونیو قرنطین وروسته د سترو پلورنځیو، دکانونو، رستورانونو او میخانو دروازې پرانستلې. ایټالیا لومړنی اروپایي هیواد و چې په کې د روان کال د فبرورۍ په ۲۱ د کرونا لومړنۍ پیښه ثبت شوه. په ایټالیا کې ۲۲۵۴۳۵ کسان په کروناویروس اخته شوي او ۳۱۹۰۸ کسان مړه شوي دي.